# Lákadlá pre návštevníkov z Čiech

[Obecné noviny 03/03/2015]

Autor: brt

Strana: 20

Zaradenie: Cestovný ruch

Lákadlá pre návštevníkov z Čiech

Text:

Po úspechoch na veľtrhoch vo Viedni a v Bratislave prišli Krajská organizácia cestovného ruchu Bratislava Region Tourism a Oblastná organizácia cestového ruchu Bratislava Tourist Board propagovať destináciu so spoločným mottom ,,Bratislava Goes Classical, Region Goes Modern!" aj na Holiday World do Prahy (19. 2. - 22. 2. 2015).

,,Českí turisti sú pre náš kraj stabilne číslom 1 v počte zahraničných návštevníkov, a preto je pre bratislavský región nesmierne dôležité sprostredkovať turistom stále kvalitnejšie produkty a služby, keďže je po nich čoraz väčší dopyt. Do Prahy sme šli s veľkými ambíciami a pestrou turistickou ponukou nielen z hlavného mesta ale aj regiónu. Po prehliadke Bratislavy sa snažíme pritiahnuť návštevníkov aj do okolia, čím chceme docieliť predĺženie pobytu na viac ako dve noci," povedal predseda Bratislava Region Tourism RNDr. Martin Zaťovič.

V programe na stánku nechýbali ochutnávka a prezentácia regionálnych vín, atmosféru mesta kvalitnej hudby priblížilo vystúpenie Funny Fellows. V rámci regiónu sa návštevníci zoznámili s ponukou múzea moderného umenia DANUBIANA Bratislava, ktoré získalo ocenenie Stavba roka 2014, ďalej vinárstva ELESKO a Zoya Museum, ktoré sa špecializuje na degustácie vín, ale zaujme aj milovníkov umenia modernou galériou s výstavou diel Andyho Warhola. V zime i v lete možno navštíviť Aquapark Senec, ktorý návštevníkov láka na množstvo vodných atrakcií a wellness svet. To pravé dobrodružstvo ponúka Divoká voda - areál vodných športov Čunovo a Hotel Zochova chata, nachádzajúci sa v krásnom prostredí Malých Karpát v hustom bukovom poraste a je križovatkou množstva turistických trás.

Medzinárodný veľtrh cestovného ruchu Holiday World je najvýznamnejším podujatím svojho druhu v Českej republike a jeden z najdôležitejších v strednej Európe. Tohto roku sa uskutočnil 24. ročník, ktorý v dňoch 19. - 22. februára bol v areáli holešovického výstaviska v Prahe spolu s gastronomickým veľtrhom Top Gastro & Hotel. Na veľtrhu sa zúčastňujú všetky významné cestovné kancelárie, zahraničné centrály cestovného ruchu, zástupcovia médií a verejnosť.

(brt)

-END-